b'\n_START_ARTICLE_\nMaurice Edu\n_START_SECTION_\nZgodnje \xc5\xbeivljenje\n_START_PARAGRAPH_\nEdu je odra\xc5\xa1\xc4\x8dal v San Bernardinu, Kalifornija. Njegovi star\xc5\xa1i so po narodnosti Nigerijci. O\xc4\x8de Maurice starej\xc5\xa1i je u\xc4\x8ditelj matematike, njegova mati pa pou\xc4\x8duje kemijo. V dru\xc5\xbeini je imel tri sestre in enega brata.\n_START_SECTION_\nMaryland Terrapins\n_START_PARAGRAPH_\nMed letoma 2004 in 2006 je obiskoval Univerzo v Marylandu in v tem \xc4\x8dasu tri leta igral za univerzitetno nogometno mo\xc5\xa1tvo Maryland Terrapins. Z ekipo je leta 2005 osvojil univerzitetno dr\xc5\xbeavno prvenstvo (imenovano NCAA College Cup). Svoje zadnje leto na univerzi je izpustil, da se je lahko kot del programa Generation Adidas udele\xc5\xbeil Supernabora lige MLS 2007. Leta 2006 so ga izbrali v najbolj\xc5\xa1o ekipo lige NCAA.\n_START_SECTION_\nToronto\n_START_PARAGRAPH_\nNa naboru ga je kot prvi izbor celotnega nabora izbralo mo\xc5\xa1tvo Toronto FC in Edu se je isto\xc4\x8dasno odlo\xc4\x8dil pred\xc4\x8dasno kon\xc4\x8dati s \xc5\xa1tudijem. V ligi MLS je debitiral 25. aprila 2007 proti mo\xc5\xa1tvu Kansas City Wizards. Svoj prvi profesionalni zadetek je dosegel manj kot mesec dni pozneje, ko je 12. maja mre\xc5\xbeo zatresel v 75. minuti tekme proti ekipi Chicago Fire. V svoji prvi MLS sezoni je zaigral na 25 sre\xc4\x8danjih, na katerih je zbral \xc5\xa1tiri zadetke. Ob koncu sezone so ga za dobre igre nagradili z nagrado MLS novinec leta, dobre predstave so mu prinesle tudi vpoklic in krstni nastop v dresu ameri\xc5\xa1ke reprezentance.\n_START_SECTION_\nRangers\n_START_PARAGRAPH_\n16. avgusta 2008 je Edu odpotoval v Glasgow, da bi nadaljeval s pogajanji okoli prestopa v \xc5\xa1kotskega velikana Rangers.  Liga MLS je privolila v od\xc5\xa1kodnino v vi\xc5\xa1ini 2,6 mio funtov in z Rangersi je Edu 17. avgusta 2008 podpisal petletno pogodbo. Na uradno pridru\xc5\xbeitev mo\xc5\xa1tvu je moral nato po\xc4\x8dakati \xc5\xa1e nekaj dni, saj je moral najprej pridobiti delovno dovoljenje. _NEWLINE_V modrem dresu je debitiral 13. septembra 2008 na liga\xc5\xa1kem obra\xc4\x8dunu s Kilmarnockom. Prvi zadetek na \xc5\xa1kotskih zelenicah mu je uspelo dose\xc4\x8di 8. aprila 2009 na liga\xc5\xa1ki tekmi s St Mirrenom, kar je \xc4\x8dez enajst dni nadgradil \xc5\xa1e z zadetkom proti Hibernianu. Na zelenici se je pri\xc4\x8del redno pojavljati \xc5\xa1ele proti koncu sezone, ko je zaigral tudi na derbiju s Celticom 9. maja, ki je z 1\xe2\x80\x930 pripadel Rangersom. Svojo krstno sezono v \xc5\xa1kotski SPL ligi je kon\xc4\x8dal z osvojeno prvenstveno medaljo. Skupaj je v sezoni od 38 sre\xc4\x8danj zaigral na dvanajstih, kar gre pripisati tudi po\xc5\xa1kodbam. Strgan kolenski ligament ga je med drugim oddaljil tudi od nastopa v finalu \xc5\xa0kotskega pokala 2009, v katerem so Rangersi z 1\xe2\x80\x930 porazili Falkirk._NEWLINE_Med okrevanjem po po\xc5\xa1kodbi se je Edu prito\xc5\xbeil, da so se nad njim z rasisti\xc4\x8dnimi zbadljivkami znesli Rangersovi navija\xc4\x8di, potem ko je mo\xc5\xa1tvo z 1\xe2\x80\x934 izgubilo tekmo kvalifikacij za Ligo prvakov proti romunski ekipi Unirea Urziceni.  Na tistem sre\xc4\x8danju sicer Edu sploh ni nastopil._NEWLINE_Po dolgem okrevanju se je Edu 27. decembra 2009 le vrnil v ekipo, ko je ob zmagi 4\xe2\x80\x931 proti Hibernianu na zelenico vstopil v 74. minuti. Po vrnitvi je zaigral le na \xc5\xa1tirih tekmah, saj je hitro staknil novo po\xc5\xa1kodbo - tokrat gle\xc5\xbenja. Njegova (ne)sre\xc4\x8da s po\xc5\xa1kodbami se je po\xc4\x8dasi pri\xc4\x8dela obra\xc4\x8dati na bolje, ko je 28. februarja 2010 kot rezervist zatresel mre\xc5\xbeo Celtica in s tem zabil odlo\xc4\x8dilni gol na derbiju (1\xe2\x80\x930). Z zadetkom je Rangersom prinesel 10 to\xc4\x8dk prednosti na prvenstveni lestvici, ob tekmi manj. V intervjuju po tekmi je izjavil, da gre za vrhunec njegove dotedanje kariere.  21. marca 2010 je na zelenico pri\xc5\xa1el ob pol\xc4\x8dasu in prispeval svoj dele\xc5\xbe k zmagi nad St. Mirrenom v finalu \xc5\xa0kotskega pokala 2010. Ob koncu sezone je tako \xc5\xa1e drugi\xc4\x8d zapored osvojil dvoj\xc4\x8dek (prvenstvo in pokal), pri \xc4\x8demer je v sezoni 2009/10 od 38 mo\xc5\xbenih zbral 15 nastopov._NEWLINE_Poleti 2010 se je z mo\xc5\xa1tvom uspel uvrstiti v skupinski del Lige prvakov, v kateri je bila Rangersom dodeljena skupina C z Manchester Unitedom, Valencio in tur\xc5\xa1kim Bursasporjem. Edu je prilo\xc5\xbenost v najelitnej\xc5\xa1em evropskem klubskem tekmovanju dobil \xc5\xbee na prvi tekmi na Old Traffordu, ko je svoji ekipi pomagal do remija 0\xe2\x80\x930 in obenem po\xc5\xbeel pohvale za dobro igro.  20. oktobra 2010 je na doma\xc4\x8dem Ibroxu proti Valencii dosegel \xc5\xa1e svoj prvi zadetek v Ligi prvakov, potem ko je v mre\xc5\xbeo pospravil kot Slovaka Vladim\xc3\xadrja Weissa. Kmalu zatem je svoj dose\xc5\xbeek izni\xc4\x8dil, saj je na za\xc4\x8detku 2. pol\xc4\x8dasa dosegel avtogol in tako postavil tudi kon\xc4\x8dni izid sre\xc4\x8danja (1\xe2\x80\x931).  30. januarja 2011 je ob polfinalni pokalni zmagi 2\xe2\x80\x931 nad Motherwellom dosegel otvoritveni gol tekme, ko je z levico udaril s kakih 20 metrov. Ko so Rangersi v Ligi prvakov zasedli 3. mesto in izpadli v Ligo Europa, jim je \xc5\xbereb naklonil \xc5\xa1panski Sporting. Po remiju 1\xe2\x80\x931 s prve tekme so nogometa\xc5\xa1i Rangersa na povratnem sre\xc4\x8danju vse do konca zaostajali z 1\xe2\x80\x932, s \xc4\x8dimer so bili tik pred izpadom. Na prizori\xc5\xa1\xc4\x8de je nato v sodnikovem dodatku stopil prav Edu in z zadetkom v 92. minuti svoji ekipi prinesel izena\xc4\x8denje in napredovanje v osmino finala. Tam so nato naleteli na nizozemski PSV Eindhoven, proti kateremu so izpadli s skupnim izidom 0\xe2\x80\x931.\n_START_SECTION_\nReprezentan\xc4\x8dna kariera\n_START_PARAGRAPH_\nV reprezentan\xc4\x8dnem dresu je debitiral 17. oktobra 2007 proti \xc5\xa0vici. Mesec pozneje je v svojem drugem reprezentan\xc4\x8dnem nastopu proti Ju\xc5\xbeni Afriki prispeval podajo za zmagoviti gol Steva Cherundola. Poleti 2008 je Edu z mlado ameri\xc5\xa1ko izbrano vrsto sodeloval na Poletnih olimpijskih igrah 2008 v Pekingu. V skupini B je zaigral na vseh treh tekmah in vselej igral na zanj netipi\xc4\x8dnem polo\xc5\xbeaju centralnega branilca. V zadnji tekmi proti Nigeriji je v izdihljajih tekme uspel priboriti enajstmetrovko, ki jo je uspe\xc5\xa1no zaklju\xc4\x8dil Sacha Kljestan. To Ameri\xc4\x8danom vseeno ni pomagalo, saj so kljub osvojenim 4 to\xc4\x8dkam izpadli iz tekmovanja._NEWLINE_V letu 2009 je za reprezentanco nastopil le na enem sre\xc4\x8danju, ko je v sodnikovem dodatku vstopil v igro na kvalifikacijskem obra\xc4\x8dunu za Svetovno prvenstvo 2010 proti El Salvadorju. To je bil tudi njegov edini nastop v kvalifikacijah za Svetovno prvenstvo. Selektor Bob Bradley ga je maja 2010 vseeno uvrstil na seznam potnikov v JAR. 25. maja 2010 je Edu potrdil pravilnost selektorjeve odlo\xc4\x8ditve, ko je na prijateljskem sre\xc4\x8danju proti \xc4\x8ce\xc5\xa1ki dosegel svoj prvi zadetek v dresu z dr\xc5\xbeavnim grbom. 18. junija je na drugi ameri\xc5\xa1ki tekmi v skupini C na obra\xc4\x8dunu s Slovenijo v 85. minuti dosegel gol za 3\xe2\x80\x932. Sodnik Koman Coulibaly je njegov zadetek zaradi prekr\xc5\xa1ka v napadu razveljavil, s \xc4\x8dimer je ostalo pri remiju 2\xe2\x80\x932. Odlo\xc4\x8ditev sodnika Coulibalyja je mo\xc4\x8dno odmevala v ameri\xc5\xa1kih medijih.  Coulibaly naj bi se po prito\xc5\xbebi zna\xc5\xa1el na dnevnem redu zasedanja Fifine sodni\xc5\xa1ke komisije.  Ker naj bi se po njenem mnenju odlo\xc4\x8dil napak in ker naj bi z odlo\xc4\x8ditvijo vplival na potek tekme, so ga domnevno izklju\xc4\x8dili s preostanka prvenstva.  Na prvenstvu tako ni sodil nobene tekme ve\xc4\x8d.\n_START_SECTION_\nZasebno \xc5\xbeivljenje\n_START_PARAGRAPH_\nEdu ima veljavno sponzorsko pogodbo s \xc5\xa1portnim gigantom Adidasom._NEWLINE_Skupaj z Mehi\xc4\x8danom Guillermom Ochoo in Brazilcem Ronaldinhom je leta 2009 posodil svoj obraz za severnoameri\xc5\xa1ko naslovnico ra\xc4\x8dunalni\xc5\xa1ke igre FIFA 2009.'